Stručná charakteristika

Dr.h.c. prof. Ing. Rudolfa Siváka, PhD.

Profesná cesta Dr. h. c. prof. Ing. Rudolfa Siváka, PhD. je celoživotne spojená s rozvojom vedy a vzdelávania vo vednom odbore Národné hospodárstvo a v posledných dvadsiatich rokoch vo vednom odbore Financie, bankovníctvo a investovanie. Profesor Sivák je v súčasnosti vedúcou vedecko-pedagogickou autoritou na Ekonomickej univerzite v Bratislave ako aj v rámci Slovenska. Je všeobecne uznávanou a rešpektovanou osobnosťou v oblasti financií, bankovníctva a investovania tak v rámci SR, ako aj v zahraničí. Je publikačne a pedagogicky aktívny aj v medzinárodnom prostredí.

Na Ekonomickej univerzite v Bratislave pôsobí prof. Sivák v odbore Financie, bankovníctvo a investovanie ako garant inauguračných a habilitačných konaní, garant a predseda odborovej komisie na doktorandskom štúdiu, garant študijného programu Financie na 2. stupni štúdia. K rozvoju vedného odboru prispel založením a formovaním príslušných študijných programov na Ekonomickej univerzite v Bratislave. O ich rozvoj sa zaslúžil aj svojou bohatou publikačnou činnosťou, ako aj vedeckou výchovou študentov doktorandského štúdia (8) a docentov (6).

Jeho pedagogická a vedeckovýskumná činnosť je zameraná na oblasť teórie a merania rizika a neistoty vo financiách, na problematiku teórie a politiky podnikateľských subjektov, finančných kríz a na ďalšie nosné témy z oblasti podnikateľských a verejných financií. Kvalitatívnu úroveň publikačnej činnosti prof. Siváka dokumentujú vedecké monografie vydané na Slovensku a v zahraničných vydavateľstvách v počte 10, vedecké práce v zahraničných a v domácich karentovaných časopisoch, ako aj odborný ohlas vedeckej komunity na jeho publikačnú činnosť v podobe viac ako 70 citácií a recenzií na práce prof. Siváka publikované v karentovaných časopisoch a v iných domácich a zahraničných publikáciách. Prof. Sivák publikoval výsledky svojho výskumu napr. v časopise Post-Communist Economies, Journal of Environmental Planning and Management, Eastern European Economics, Politická ekonomie, Ekonomický časopis. Vo Web of Science (core collection) a v Scopus má v súčasnosti 13 záznamov.

Zapojenie profesora Siváka do medzinárodnej vedeckej komunity demonštrujú jeho viaceré výnimočné aktivity: členstvo v Európskej akadémii vied a umení, členstvo v redakčnej rade časopisu Prague Economic Papers, členstvo vo vedeckých radách univerzít a vysokých škôl v Českej republike (VR VŠE v Prahe, VR Slezskej univerzity v Opavě), ako aj vedecká a výskumná spolupráca s viacerými univerzitami v zahraničí.

Profesor Sivák má mimoriadne aktivity aj v šírení vedeckého poznania smerom k decíznej a podnikovej sfére. Z jeho najvýznamnejších aktivít je vhodné spomenúť jeho minulé pôsobenie v pozícii člena Výboru Národnej rady SR pre rozpočet a menu, člena viacerých riadiacich orgánov podnikateľských subjektov v SR, člena Kolégia Ministra hospodárstva SR, ako aj súčasnú funkciu predsedu Hospodárskeho a sociálneho výboru, ako aj členstvo v Rade vlády SR na podporu exportu a investícií.

Aj na základe uvedených skutočností možno konštatovať, že prof. Sivák je uznávanou a všeobecne rešpektovanou vedeckou a pedagogickou osobnosťou v odbore Financie, bankovníctvo a investovanie. Významne prispel k formovaniu a rozvoju tohto odboru na Slovensku i v zahraničí. Táto skutočnosť bola zohľadnená udelením viacerých ocenení prof. Sivákovi, z ktorých najvýznamnejšie je štátnej vyznamenanie Poľskej republiky „Rytiersky kríž Rádu za zásluhy Poľskej republiky“ udelené prezidentom Poľskej republiky za rozvoj spolupráce medzi Poľskom a SR v oblasti vysokoškolského výskumu a vzdelávania. Počas svojho výskumno-pedagogického pôsobenia na Ekonomickej univerzite, ako aj v pozícii dekana Národohospodárskej fakulty a neskôr rektora Ekonomickej univerzity v Bratislave mimoriadne prispel k rozvoju univerzitného vzdelávania v ekonomických a manažérskych vedných disciplínach v SR. Osobitne treba vyzdvihnúť jeho aktivity v súvislosti s realizáciou unikátneho projektu medzinárodnej akreditácie Ekonomickej univerzity. Proces medzinárodnej akreditácie v systéme AACSB International (the Association to Advance Collegiate Schools of Business) začal pred troma rokmi a mal by byť ukončený na Ekonomickej univerzite cca o 3 roky. Výrazne pozitívny vplyv na rozvoj slovenskej ekonomiky a vysokoškolského vzdelávania má aj pôsobenie prof. Siváka v súkromnom a verejnom sektore.

Bratislava, 5.6.2014